होलाष्टक : 5 से 12 मार्च तक मांगलिक कार्य पर रोक
इस बार 13 मार्च को होली है। इससे पहले 5 से 12 मार्च तक पूरे आठ दिनों तक मांगलिक कार्यों पर विराम लग जाएगा। कोई भी मंगल कार्य इन दिनों में नहीं हो सकेंगे। जानकारों की मानें तो होलाष्टक समयावधि लगने के कारण यह होगा।
वजीरपुरा स्थित मोढ़ समाज के श्रीराधा-कृष्ण मंदिर के पुजारी पं. शिवनारायण चतुर्वेदी व पं. गिरजेश चतुर्वेदी ने बताया फाल्गुन शुक्ल पक्ष की अष्टमी 5 मार्च से होलाष्टक शुरू हो जाएगा। होलाष्टक की समयावधि पूरे आठ दिनों की 12 मार्च तक रहेगी। इस बीच हिंदू धर्मशास्त्र के अनुसार संस्कार विधियों के तहत होने वाले कोई भी मांगलिक कार्य नहीं हो सकेंगे। ऐसी मान्यता है कि होलाष्टक की समयावधि में भगवान शंकर ने कामदेव को भस्म किया था। इसलिए इस समय में मांगलिक आयोजन करना उचित नहीं रहता। होली के बाद शुभ लग्न तिथि व मुहूर्त देखकर पुन: मांगलिक कार्य किए जा सकेंगे।
एक महत्व ये भी
जानकारों की मानें तो अष्टमी को चंद्रमा, नवमी को सूर्य, दशमी को शनि, एकादशी को शुक्र, द्वादशी को गुरु, त्रयोदशी को बुध, चतुर्दशी को मंगल व पूर्णिमा को राहु उग्र रूप में रहते हैं। इसलिए मनुष्य सुखद व दु:खद आकांक्षाओं से ग्रसित हो जाता है। ऐसे में शुभ कार्य नहीं होते।
bho_Deva hin_Deva hin_Deva hin_Deva hin_Deva